ශ්‍රී ලංකාවට දීර්ඝ කාලීන සංහිඳියාවක් ඇතිකර ගැනීම සඳහා ඵලදායී මෙන්ම සුබවාදී නිර්දේශ උගත් පාඩම් හා ප්‍රතිසංධානය පිළිබඳ ජනාධිපති කොමිසන් වාර්තාවට අන්තර්ගත කර තිබීම සැබැවින්ම ප්‍රශංසනීය බව ඉන්දියාව අවධාරණය කරයි.එම වාර්තාවේ අදාළ නිර්දේශ ඉතා ඉක්මනින් ක්‍රියාවට නංවනු ඇතැයි බලාපොරොත්තු වන බව ඉන්දීය විදේශ කටයුතු ඇමැති එස්.එම් ක්‍රිෂ්ණා මහතා පවසයි.නිල සංචාරයක් සඳහා ශ්‍රී ලංකාවට පැමිණි ඉන්දීය විදේශ කටයුතු ඇමැතිවරයා මේ බව සඳහන් කළේ විදේශ කටයුතු අමාත්‍යාංශයේ දී ඊයේ (17) පැවැති විශේෂ මාධ්‍ය හමුවකට සහභාගි වෙමිනි.මෙම මාධ්‍ය හමුවේදී ශ්‍රී ලංකාව හා ඉන්දියාව අතර තිබෙන ඵෙතිහාසික සබඳතාව සම්බන්ධයෙන් දීර්ඝ ලෙස අදහස් පළ කළ ඉන්දීය විදේශ ඇමැතිවරයා ප්‍රකාශ කළේ දෙරට අතර දැඩි සබඳතාවක් තිබෙන බවත් එය භූගෝලීය පිහිටීම මෙන්ම ආර්ථික හා සංස්කෘතික ආදී සෑම අංශයක් සමඟම බැඳී පවතින බවත්ය.පෙරේදා (16) ශ්‍රී ලංකාවට පැමිණි තමාට අරලියගහ මන්දිරයේ පැවැති තෛපොංගල් උළෙලට සහභාගිවන ලෙස ජනාධිපති මහින්ද රාජපක්ෂ මහතාගෙන් ආරාධනා ලැබුණු බව සිහිපත් කළ ක්‍රිෂ්ණා මහතා දෙරටේ සබඳතා ශක්තිමත්ව පවතින බවට එය කදිම සාක්ෂියක් බවද කීවේය.දෙරට අතර පවතින මිතුදම තානාපති සබඳතාවලටත් වඩා දිවයන්නක් බව පෙන්වාදුන් ඒ මහතා රටවල් දෙක අතර ඇමෙරිකානු ඩොලර් බිලියන 05 කට වැඩි වෙළෙඳ ගනුදෙනු සිදුවන බවත් ශ්‍රී ලංකාවේ සංචාරක ව්‍යාපාරය හා ආයෝජන අවස්ථා ඇතිකර ගන්නට ඉදිරියේදී උත්සාහ ගන්නා බවත්ය.මේ අතර ඒ මහතා ප්‍රකාශ කළේ ඉන්දීය රජයේ ආධාර මත ඇමෙරිකානු ඩොලර් මිලියන 260 ක වියදමින් නිවාස 49000 ක් ඉදිකිරීම සඳහා පියවර ගෙන තිබෙන බවත් එහි නියමු ව්‍යාපෘතිය පසුගිය 2011 වසරේදී ආරම්භ කරමින් නිවාස 1000 ක ඉදිකිරීම් ක්‍රියාත්මක කර තිබෙන බවත්ය.ඉදිකළ නිවාස කිහිපයක් අද (18) දිනයේදී හිමිකරුවන් වෙත බාරදෙන බවද ඒ මහතා මෙහිදී පැවසීය.